Όθων των Αψβούργων

Ο Όθων των Αψβούργων (γερμ. Otto von Habsburg, Ράιχεναου αν ντερ Ραξ, 20 Νοεμβρίου 1912 - Πέκινγκ, 4 Ιουλίου 2011) από τον Οίκο των Αψβούργων-Λωρραίνης γνωστός στην Αυστρία ως Όττο φον Άψμπουργκ-Λόθρινγκεν ήταν επικεφαλής του οίκου του και επίσημος διεκδικητής του θρόνου της Αυστρίας, Ουγγαρίας, Κροατίας, Σλοβενίας, Σλοβακίας, Βοσνίας και Ερζεγοβίνης. 

 Βιογραφία 
Ο Φραγκίσκος Ιωσήφ Όθων Ροβέρτος Μαρία Αντώνιος Κάρολος Μαξιμιλιανός Ερρίκος Σίξτος Ιαβέρης Φήλιξ Ρενάτος Λουδοβίκος Γαϊτάνος Πίος Ιγνάτιος ήταν ο μεγαλύτερος γιος του Καρόλου, τελευταίου Αυτοκράτορα της Αυστρίας, και της Ζίτας των Βουρβόνων-Πάρμας. Ήταν πρίγκηπας διάδοχος του θρόνου (1916 - 1918) και από τον θάνατο του πατέρα του (1922) διεκδικητής του θρόνου των Αψβούργων. Μερικές φορές αναφέρεται στην Αυστρία ως αρχιδούκας Όθων της Αυστρίας ή πρίγκηπας Όθων της Αυστρίας και στην Ουγγαρία ως Όττο Άψμπουργκ. 

Ο πατέρας του ανετράπη (1918), αλλά η Ουγγαρία εξακολουθούσε ως το 1944 να είναι βασίλειο χωρίς βασιλιά με αντιβασιλέα τον Μίκλος Χόρτυ. Μετά την τελευταία απόπειρα του πατέρα του να ξανακερδίσει τον θρόνο της Ουγγαρίας, η οικογένειά του εξορίστηκε στην πορτογαλική νήσο Μαδέρα, όπου ο πατέρας του σε έναν χρόνο πέθανε. Από τότε ο ίδιος θεωρούσε τον εαυτό του αυτοκράτορα της Αυστρίας. 

Αντιτάχθηκε σκληρά στην απόπειρα των Ναζί να εισβάλουν στην Αυστρία, γι' αυτό πέρασε το μεγαλύτερο διάστημα της τετραετίας (1940 - 1944) με την μητέρα του Ζίτα στην Ουάσινγκτον· μετά το πέρας του πολέμου επέστρεψε στην Ευρώπη και έζησε αρχικά στην Ισπανία και τη Γαλλία.

 Μεγάλες πολιτικές δραστηριότητες 
Στις 31 Μαΐου 1961 έκανε αίτηση να του επιτραπεί η είσοδος στην Αυστρία, με την διακήρυξη ότι σέβεται το πολίτευμα και αποκηρύσσει όλα τα δικαιώματά του στον θρόνο. Το αυστριακό δικαστήριο έκανε τελικά δεκτή την αίτηση του στις 24 Μαΐου 1963, αλλά οι ταραχές που ξέσπασαν στη συνέχεια από αντιμοναρχικούς καθυστέρησαν την είσοδό του στη χώρα, που έγινε τελικά στις 31 Οκτωβρίου 1966. Υπήρξε από τους παλαιότερους ένθερμους υποστηρικτές της ενωμένης Ευρώπης, που θα περιείχε και ανατολικά κράτη όπως Ουγγαρία, Σλοβενία και Κροατία.  

Διετέλεσε πρόεδρος της Διεθνούς Πανευρωπαϊκής Ένωσης (1973 - 2004), μέλος του Ευρωπαϊκού Κοινοβουλίου (1979 - 1999) ως εκπρόσωπος της Βαυαρίας. Τον Ιανουάριο του 2007 παραιτήθηκε λόγω βαθύτατου γήρατος -ήταν 95 ετών- υπέρ του μεγαλύτερου γιου του.  

Πέθανε σε ηλικία 98 ετών. Η σορός του τάφηκε στην Αυτοκρατορική Κρύπτη στη Βιέννη, ενώ η καρδιά του στο Αββαείο του Παννονχάλμα στην Ουγγαρία. 

 Οικογένεια 
Νυμφεύτηκε το 1951 τη Ρεγκίνα των Βέττιν, κόρη του Γεωργίου της Σαξονίας-Μάινινγκεν, και είχε τέκνα:
 Άντρεα (γενν. 1953), παντρεύτηκε τον Καρλ Έουγκεν, Κόμη του Νάιππεργκ.
 Μόνικα (γενν. 1954), παντρεύτηκε τον Λουίς Μαρία Γκονθάγκα δε Καζανόβα-Κάρδενας, Δούκα του Σαντάντζελο, Μαρκήσιο του Έλτσε, Κόμη της Λοντόζα.
 Μικαέλα (γενν. 1954), δίδυμη της Μόνικα. Παντρεύτηκε πρώτα τον Έρικ Άλμπα-Τεράν ντ' Αντίν και έπειτα τον Ουμπέρτους, Κόμη του Κάγκενεκ.
 Γκαμπριέλλα (γενν. 1956), παντρεύτηκε τον Κρίστιαν Μάιστερ.
 Βάλμπουργκα (γενν. 1958), παντρεύτηκε τον Καρλ-Άξελ-Άρτσιμπαλντ, Κόμη του Ντάγκλας.
 Καρλ (γενν. 1961), τιτουλάριος Αυτοκράτορας της Αυστρο-Ουγγαρίας.
 Γκέοργκ (γενν. 1964), Αρχιδούκας της Αυστρίας.

Απέκτησε 7 παιδιά, 23 εγγόνια και έναν δισεγγονό (μέχρι σήμερα).

Πρόγονοι

Αναφορές σε πηγές

 Εξωτερικοί σύνδεσμοι 

Κατηγορία:Πρίγκιπες της Αυστρίας
Κατηγορία:Διεκδικητές του ουγγρικού θρόνου
Κατηγορία:Οίκος των Αψβούργων-Λωρραίνης